КъБР-м и Iэтащхьэмрэ щIалэгъуалэмрэ зопсалъэ
Урысейм и щIалэгъуалэм я махуэр Iэтауэ щагъэлъэпIащ ди республикэми. Абы хэтащ щIалэгъуалэ зэгухьэныгъэхэм я лIыкIуэхэр, студентхэр, еджакIуэ цIыкIухэр, псапащIэхэр, зэфIэкI зыбгъэдэлъ щIэблэр, нэгъуэщIхэри.
ЗэIущIэр къызэрагъэпэщащ КъБР-м Егъэджэныгъэмрэ щIэныгъэмкIэ, Спортымрэ туризмэмкIэ и министерствэхэм, Налшык къалэ администрацэм, Къэбэрдей-Балъкъэр къэрал университетым.
Пщэдджыжь дыгъэпсым ХьэтIохъущокъуэм и хадэм щызэхуэса щIалэгъуалэм нэхъыжьыIуэхэри къепщIэпщIэкIырт. Налшык художествэмкIэ дэт школым, Къэзанокъуэ Жэбагъы и цIэр зезыхьэ IуэхущIапIэм, КъБКъУ-м щIэсхэм траха сурэтхэмкIэ, щIалэгъуалэ гупхэм я лэжьыгъэхэмкIэ, сурэтхэмкIэ гъэщIэрэщIа паркым щIэщыгъуэ куэд щыплъагъурт.
Спортым гукъыдэжыр къеIэт, узыншагъэр ирегъэфIакIуэ. Ар наIуэ къыпщащIу, зэIущIэм кърихьэлIа ныбжьыщIэхэм япэ щIыкIэ я Iэпкълъэпкъым зрагъэукъуэдиящ. Гупышхуэ зэрыгъэхъуа щIалэгъуалэм Iэгуауэшхуэ хуаIэтащ КъБР-м и Iэтащхьэ Къанокъуэ Арсен къащыхыхьам.
Хадэ ихьэпIэм деж къыщыщIэзыдзэ гъэлъэгъуэныгъэм, щIэблэм я IэдакъэщIэкIым гупсэхуу еплъа иужь, къызэхуэсахэм сэлам гуапэ ярихри, я махуэмкIэ ехъуэхъуащ. ЕхъулIэныгъэфIхэр яIэу, республикэм, къызыхэкIа лъэпкъым я цIэр фIыкIэ ягъэIуу, псэуну ехъуэхъуащ щIэгушхуэн щIалэ, хъыджэбз къищIыкIыну зэращыгугъыр яжриIащ абы IэплIэешэкIкIэ къыпежьа школакIуэ цIыкIухэм.
— Иджырей щIалэгъуалэр хиубыдащ икъукIэ зэман гугъум, псынщIэу зызыхъуэжым, щIэщыгъуэм. Пэжщ, а псоми улъэщIыхьэну тыншкъым, ауэ гугъуехьым ущышынэмэ, гъащIэм и IэфIыр пхузыхэщIэнукъым, — жиIащ Къанокъуэм.
ЩIэблэр зыгъэпIейтеймкIэ КъБР-м и Iэтащхьэм зыхуагъэзэну хуит щащIым, псалъэмакъыр псы ежэхыу ирашэжьащ. ЗыщIэупщIэнухэр куэду къыщIэкIащ. Абыхэм ящыщ зыт школакIуэхэм зэщхьу захуэпэн хуейуэ къилъытэрэ-къимылъытэрэ.
— ЦIыхур зыгъэдахэр и гъэсэныгъэрщ. Нэхъапэр фащэракъым, атIэ а еджапIэм сабийм щрагъэгъуэт щIэныгъэрщ. Ауэ зэщхьэщыкIыныгъэ лей ямыIэу школакIуэ псоми зы фащэ зэрахьэным фIы куэд пылъщ, — жиIащ КъБР-м и Iэтащхьэм.
Лэгъупыкъуу зэтепщIыкIырт упщIэхэр: Налшык шахмат джэгупIэшхуэ къыщызэIухыным, республикэм и Iэтащхьэм спортым хухих зэманым, «Мэшыкъуэ», «Селигер» хуэдэхэм ещхьу ди республикэми щIалэгъуалэм я зыгъэпсэхупIэ къыщызэгъэпэщыным, хамэ къэрал щеджэну ягъакIуэхэм зэфIэкI зыбгъэдэлъ ныбжьыщIэ нэхъыбэ хагъэхьэным, псапащIэ Iуэхухэм, нэгъуэщI куэдми теухуат ахэр.
КъБР-м и Iэтащхьэм дэтхэнэми хуэфащэ гулъытэ хуищIащ, упщIэ къэс гупсэхуу жэуап яритащ.
Къызэхуэсахэм ямыгъэщIагъуэу къэнакъым ди республикэм и Iэтащхьэм и жыпым илъынкIэ хъунум, абы къыздрихьэкIым зы щIалэ щыщIэупщIам. Куэдрэ мыгупсысэу Къанокъуэм и бгъэ жыпым кърихащ и махуэгъэпс тхылъымпIэр. Абы жиIащ махуэ къэс ищIэну и мурадхэр тхауэ сыт щыгъуи зэриIыгъыр, Iэмал зэриIэкIэ, ахэр зэригъэзэщIэным яужь зэритыр.
УнафэщIыр дэзыхьэххэмкIэ къыщеупщIым, абы жиIащ зызыхъуэж дунейм и щэхухэр къищIэну, езыми зиужьыну сыт щыгъуи яужь зэритыр, тхылъ еджэныр зэрыфIэфIыр, сыт хуэдэ Iуэху пэрымыхьэми пашэу щытыну зэрыхущIэкъур. Къанокъуэм ди щIалэгъуалэр иущиящ я бзэр ящымыгъупщэу, къызыхэкIам яхуэфащэу, пщIэ яIэу зэрыпсэуным хущIэкъуну.
— Гупсысэрэ псалъэу, я ныбжькIэ яхуумыгъэфэщэн акъыл ябгъэдэлъу диIэр мащIэкъым. Сыт щыгъуи сфIэфIщ апхуэдэхэм сабгъэдэсыну. Гъуазэ фхуэхъун, фызыдэплъеин куэду диIэщ, — жиIащ Къанокъуэм.
КъБР-м и Iэтащхьэм щIалэгъуалэм защимыгъэнщIу, фIэгъэщIэгъуэну яхэсащ, ауэ пэ зиIэм кIэи иIэщ — къызэхуэсахэм сэлам гуапэ ярихыжри, Къанокъуэ Арсен иджыри зэ жиIащ ди лъэпкъ хабзэхэр тхъумэжу, дунейми зыдедгъэкIуу дыпсэуным нэхъыфI зэрыщымыIэр.
Махуэм и кIыхьагъкIэ ХьэтIохъущокъуэм и хадэм нэгузыужь концертхэр, гъэлъэгъуэныгъэхэр щекIуэкIащ. Урысейм и щIалэгъуалэм я махуэр гукъинэж ящыхъуащ ди лъахэгъу ныбжьыщIэхэм.
Щомахуэ Залинэ.
Сурэтыр Мамий Руслан трихащ.
